На основу члана 4. Одлуке о расписивању избора за чланове Савета месних заједница на територији општине Беочин („Сужбени лист општине Беочин“бр 25/20), Изборна комисија за спровођење избора за чланове савета месних заједница, на 1. седници одржаној 21.октобра 2020. године, доноси

**У П У Т С Т В О**

**О НАЧИНУ СПРОВОЂЕЊА ОДЛУКЕ О РАСПИСИВАЊУ ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА СА ПРАВИЛИМА О РАДУ БИРАЧКИХ ОДБОРА**

1. **УВОДНЕ ОДРЕДБЕ**

**Расписивање избора**

**Члан 1.**

Одлуком председника Скупштине општине Беочин („Службени лист општине Беочин “ бр 25/2020) расписани су избори за чланове савета месних заједница на територији општине Беочин за 22.11.2020. годину (у даљем тексту: избори).

**Број чланова Савета месних заједница**

**Члан 2.**

Месне заједнице у складу са Статутима месних заједница општине Беочин, бирају следећи број чланова савета:

1. Мeснa зajeдницa Беочин град…………….................. 9 чланова Савета,

2. Мeснa зajeдницa Раковац..........................................…7 чланова Савета,

3. Мeснa зajeдницa Черевић .....................................…..7 чланова Савета,

4. Месна заједница Беочин ……………………………..5 чланова Савета

5. Мeснa зajeдницa Бразилија……………….................. 5 чланова Савета,

6. Месна заједница Баноштор…………………………...5 чланова Савета,

7. Месна заједница Свилош……………………………..5 чланова Савета,

8. Месна заједница Грабово …………………………….5 чланова Савета,

9. Месна заједница Сусек ……………………………….5 чланова Савета,

10. Месна заједница Луг…………………………………..5 чланова Савета.

# ОРГАНИ ЗА СПРОВОЂЕЊЕ ИЗБОРА

**Органи за спровођење избора**

**Члан 3.**

Органи за спровођење избора су Изборна комисија за спровођење избора за чланове савета месних заједница (удаљем тексту: Изборна комисија), бирачки одбори и Другостепена изборна комисија.

## **Изборна комисија**

**Члан 4.**

Изборна комисија обавља послове који су одређени Статутом општине Беочин, чланом 4 Решења о образовању и именовању чланова Изборне комисије за спровођење избора за чланове савета месних заједница број: 01-02-84/20 од 15.10.2020. године и овим Упутством.

## Бирачки одбори

**Члан 5.**

Бирачке одборе образује Изборна комисија.

Бирачки одбор има председника и два члана и њихове заменике.

Бирачки одбори раде у сталном саставу и обављају послове који су одређени овим упутством.

Чланови бирачких одбора и њихови заменици могу бити лица која имају изборно право и пребивалиште на територији Општине.

За чланове бирачких одбора и њихове заменике не могу бити именовани кандидати за чланове савета месних заједница, нити чланови Изборне комисије или Другостепене изборне комисије

Члановима бирачких одобора и њиховим заменицима престаје чланство у бирачком одбору кад прихвате кандидатуру за члана Савета месне заједнице, као и именовањем за члана Изборне комисије и Другостепене изборне комисије.

Члановима бирачких одбора и њиховим заменицима престаје чланство окончањем поступка избора.

### **Састав** бирачких одбора

**Члан 6.**

Бирачки одбор чине председник, два члана и њихови заменици.

Заменици чланова бирачких одбора имају иста права и одговорности као и чланови које замењују.

Право гласа у бирачком одбору има само члан, а у његовом одсуству, заменик.

Решења о образовању бирачких одбора и именовању председника и чланова бирачких одбора Изборна комисија доноси најкасније десет дана пре дана одржавања избора .

**Предлагање чланова бирачких одбора**

**Члан 7.**

Председници бирачких одбора, заменици председника, чланови и заменици чланова бирачких одбора именују се из редова грађана насељеног места где се одржавају избори за савете месних заједница.

**Садржина предлога за именовање чланова бирачких одбора**

**Члан 8.**

Предлог за именовање чланова бирачких одбора, сачињава се за сваку месну заједницу посебно.

Предлог за именовање чланова бирачких одбора треба да за свако предложено лице садржи: име и презиме, име једног родитеља, ЈМБГ, назив месне заједнице, адресу и број, као и број телефона за контакт.

### Провера изборног права за чланове бирачких одбора

**Члан 9.**

У бирачке одборе могу бити именована само лица која имају изборно право на територији општине Беочин.

Пре подношења предлога за именовање чланова и заменика чланова бирачких одбора, изборна комисија је дужна да од Општинске управе прибави доказ о изборном праву за свако предложено лице, тако што ће Општинска управа на писани збирни предлог изборне комисије за именовање чланова и заменика чланова бирачких одбора извршити проверу изборног права и оверити потписом и печатом којим се потврђује да предложена лица имају или немају изборно право на територији општине Беочин.

**Обука чланова бирачких одбора**

**Члан 10.**

Изборна комисија дужна је да организује обуке чланова бирачких одбора за спровођење гласања на бирачком месту и примену овог упутства у делу који се односи на рад бирачких одбора.

Обука чланова бирачких одбора спроводи се најкасније три дана пре дана одржавања избора.

### Замена лица у бирачким одборима

**Члан 11.**

Члана или заменика члана бирачког одбора могуће је заменити најкасније пет дана пре дана одржавања избора.

Изузетно од става 1. овог члана, Изборна комисија може извршити замену лица које не може да буде у саставу бирачког одбора због прописаних ограничења најкасније на дан избора до 8,00 часова.

**Ограничења у именовању чланова бирачких одбора**

**Члан 12.**

Исто лице не може да буде члан два бирачка одбора.

**Другостепена изборна комисија**

**Члан 13.**

Другостепена изборна комисија одлучује о приговорима на решења Изборне комисије.

1. **ПОДНОШЕЊЕ ПРИЈАВЕ КАНДИДАТА**

**Рок за подношење пријаве кандидата**

**Члан 14.**

Кандидат подноси пријаву Изборној комисији, најкасније 12 дана пре дана одржавања избора.

**Пријава кандидата**

**Члан 15.**

Кандидат за члана Савета месне заједнице подноси пријаву на посебном обрасцу који прописује Изборна комисија (**Образац МЗБ - 1/20***)*.

Име и презиме кандидата наводи се на српском језику и ћириличним писмом.

Име и презиме кандидата који припадају словачкој националној мањини наводи се и на језику и писму словачке националне мањине.

**Садржина пријаве кандидата**

**Члан 16.**

Образац пријаве кандидата садржи следеће податке: име и презиме кандидата, ЈМБГ, занимање, пребивалиште, адреса становања и потпис .

Уз пријаву, кандидат прилаже изјаву о прихватању кандидатуре за члана месне заједнице (**Образац МЗБ - 2/20)** и Списак бирача који подржава кандидатуру за члана Савета месне заједнице на Обрасцу **МЗБ – 5/20,** саовереним изјавама бирачана обрасцу **МЗБ-4/20**, са следећим подацима: име и презиме бирача, ЈМБГ, пребивалиште, адреса становања и потпис ;

Потписи бирача који подржавају пријаву кандидата због утврђивања аутентичности потписа бирача се оверавају код јавног бележника или код Општинске управе Беочин (**образац МЗБ-4/20**)

Право да предлаже кандидата за члана Савета месне заједнице има сваки грађанин са бирачким правом и пребивалиштем на подручју месне заједнице.

Кандидат за члана Савета месне заједнице мора имати пребивалиште на подручју месне заједнице у време расписивања избора за чланове савета месних заједница (28.09.2020. године).

Кандидат за члана савета месне заједнице мора да прикупи најмање 10 потписа бирача који подржавају његову кандидатуру.

У месним заједницама Раковац и Беочин град пребивалиште кандидата и пребивалиште бирача који подржава кандидатуру мора бити у складу са поделом на регионе по којима се бирају чланови савета месних заједница.

## Место за подношење пријаве кандидата

**Члан 17.**

Пријава кандидата се подноси у затвореној коверти са назнаком за Изборну комисију за спровођење избора за чланове Савета месних заједница, на писарници Општинске управе Беочин у згради општине Беочин, Светосавска 25.

Радник писарнице ће по пријему коверте, обележити време и датум пријема, према редоследу приспећа.

Уколико је пријава достављена непосредно, Изборна комисија ће кандидату предати потврду пријема кандидатуре. У потврди о пријему кандидатуре ће навести датум и време пријема.

**Недостаци у пријави кандидата**

**Члан 18.**

Када Изборна комисија утврди да пријава предлога кандидата није поднета благовремено, донеће одлукуо одбацивању пријаве.

Када Изборна комисија утврди да пријава кандидата садржи недостатак који онемогућује његово проглашење, донеће, у року од 24 часа од часа пријема пријаве кандидата, закључак којим се кандидату налаже да, најкасније у року од 48 часова од часа достављања закључка, отклони те недостатке.

У закључку из става 2. овог члана кандидату се указује на начин отклањања недостатака.

Када Изборна комисија утврди да кандидат није отклонио недостатак своје пријаве у складу са закључком о отклањању недостатка, донеће, у року од 24 часова од истека рока за поступање по закључку, одлуку о одбијању проглашења предлога кандидата.

**Проглашење кандидата**

**Члан 19.**

Изборна комисија проглашава кандидата најкасније у року од 24 часа од пријема пријаве.

Одлуку о проглашењу кандидата из става 1. овог члана Изборна комисија доставља кандидату без одлагања.

Проглашени кандидат може повући пријаву најкасније до дана утврђивања Изборне листе кандидата за чланове Савета месне заједнице.

**Обустављање поступка избора**

**Члан 20.**

У случају да се за изборе пријави мање кандидата од броја чланова Савета месне заједнице који се бира, Изборна комисија доноси одлуку о обустављању поступка избора у тој месној заједници, у року од 48 часова по истеку рока за пријављивање кандидата из члана 14. овог упутства.

Када истекне рок за подношење приговора на одлуку о обустављању поступка из става 1. овог члана, Изборна комисија о одлуци обавештава председника Скупштине Општине.

1. **ИЗБОРНА ЛИСТА КАНДИДАТА**

**Садржина изборне листе кандидата**

**Члан 21.**

Изборна листа кандидата за чланове Савета месне заједнице, садржи имена и презимена свих кандидата, податак о години рођења, занимању и адреси становања.

Редослед кандидата на изборној листи кандидата утврђује се према азбучном реду презимена.

Изборна комисија је дужна да изборну листу кандидата за чланове Савета месне заједнице објави и на огласној табли месне заједнице и интернет презентацији општине Беочин.

Изборна комисија је дужна да изборну листу кандидата за чланове Савета месне заједнице објави и на језицима и писмима националних мањина који су у службеној употреби у месној заједници.

# БИРАЧКА МЕСТА

## Надлежност за одређивање бирачких места

**Члан 22.**

Изборна комисија утврђује бирачка места и објављује на огласној табли месне заједнице на којима ће се гласати на изборима, најкасније 20 дана пре дана одржавања избора.

Изборна комисија одређује бирачка места у сарадњи са Општинском управом.

## Начин одређивања бирачких места

**Члан 23.**

Бирачка места одређују се с обзиром на број бирача и просторну удаљеност, тако да гласање без тешкоћа траје од 7,00 до 20,00 часова.

Бирачко место одређује се за гласање најмање 80, а највише 2.500 бирача.

Бирачко место може да обухвати подручје једног насељеног места или дела насељеног места.

За свако бирачко место одређује се: број бирачког места, назив бирачког места, адреса бирачког места и подручје с којег гласају бирачи на том бирачком месту.

## Ограничења у одређивању бирачких места

**Члан 24.**

За бирачка места се, по правилу, одређују просторије у објектима у јавној својини, а само изузетно и просторије у објектима у приватној својини.

За бирачко место не може бити одређена просторија у верском објекту, објекту у власништву политичке странке или објекту који користи политичка странка, као ни у објекту у власништву кандидата за члана Савета месне заједнице, или члан његове породице.

Приликом одређивања бирачког места, водиће се рачуна да бирачко место буде приступачно особама са инвалидитетом.

## Уређивање бирачких места

## Члан 25.

Општинска управа дужна је да благовремено обезбеди да простор који је одређен као бирачко место буде припремљен и отворен за гласање.

Просторија за гласање мора да буде уређена на начин који омогућује несметано спровођење гласања и обезбеђује тајност гласања.

На бирачком месту видно се истичу број и назив бирачког места, Изборна листа кандидата за члана Савета месне заједнице и извод из решења о одређивању бирачких места.

На бирачком месту забрањено је истицање изборног пропагандног материјала.

1. **БИРАЧКИ СПИСКОВИ**

**Упис и промена података у бирачком списку**

**Члан 26.**

Општинска управа која је надлежна за ажурирање дела бирачког списка, врши упис бирача који нису уписани у бирачки списак, као и промену података у бирачком списку, све до његовог закључења, односно најкасније 5 дана пре дана одржавања избора.

**Утврђивање и објављивање коначног броја бирача**

**и обавештење о дану и времену гласања**

**Члан 27.**

Изборна комисија утврђује и објављује у ''Службеном листу општине Беочин'' коначан број бирача за сваку месну заједницу, као и број бирача по бирачким местима у месној заједници.

Обавештење бирачима о дану и времену одржавања избора, са бројем и адресом бирачког места на коме бирач гласа, врши Општинска управа истицањем обавештења на огласној табли месне заједнице и на другим местима погодним за обавештење грађана месне заједнице.

Обавештење из става 2. овог члана врши се најкасније пет дана пре дана одржавања избора у месној заједници.

# ПРЕДАЈА ИЗБОРНОГ МАТЕРИЈАЛА БИРАЧКИМ ОДБОРИМА

# ПРЕ ГЛАСАЊА

## Обавезе Општинске управе у обезбеђивању изборног материјала

**Члан 28.**

Изборна комисија сваком бирачком одбору, благовремено доставља:

1) гласачку кутију;

2) два сета паравана за обезбеђивање тајности гласања;

3) врећу за одлагање изборног материјала;

4) прибор за писање;

5) прибор за печаћење гласачке кутије и другог изборног материјала (печат и печатни восак);

6) коверте за одлагање гласачких листића и контролног листа;

7) образац евиденције о присуству на бирачком месту чланова и заменика чланова бирачке комисије;

8) остали канцеларијски материјал (батерије, оловке, лењир и др.).

Изборна комисија је дужна да благовремено обезбеди простор за безбедно чување изборног материјала и да се стара о томе да просторија која је одређена за бирачко место буде уређена на начин који је прописан Одлуком о месним заједницама на територији општине Беочин и овим упутством и да буде отворена за гласање.

Осим материјала из става 1. овог члана, Изборна комисија за сваки бирачки одбор обезбеђује и материјал неопходан за примену превентивних мера у циљу спречавања ширења заразне болести COVID – 19.

## Обавезе Изборне комисије у обезбеђивању изборног материјала

**Члан 29.**

Изборна комисија сваком бирачком одбору доставља следећи изборни материјал:

1) изборну листу кандидата за чланове Савета месне заједнице;

2) решење о одређивању бирачког места (извод);

3) извод из бирачког списка;

4) решење о образовању бирачког одбора;

5) потребан број гласачких листића (**Образац МЗБ – 7/20**), који одговара броју бирача који су уписани у извод из бирачког списка;

6) контролни лист за проверу исправности гласачке кутије (**Образац МЗБ– 8/20**);

7) образац записника о раду бирачког одбора на спровођењу гласања и утврђивању резултата гласања за избор чланова Савета месне заједнице (у даљем тексту: записник о раду бирачке комисије), у два примерака *(***Образац МЗБ-9/20***);*

8) извод из овог Упутства који уређује правила о раду бирачких одбора.

## Предаја изборног материјала

**Члан 30.**

Изборни материјал из члана 28. и 29. овог упутства Изборна комисија предаје бирачким одборима у седишту Општине, најкасније **20.11.2020. године у 24,00 часа**.

О обављеној примопредаји изборног материјала сачињава се записник на обрасцу који прописује Изборна комисија (**Образац МЗБ 10/20).**

# СТАНДАРДИ ЗА ИЗБОРНИ МАТЕРИЈАЛ

## Гласачки листићи

**Члан 31.**

Гласање се врши на гласачким листићима.

На гласачким листићима се наводе кандидати према њиховом редоследу на Изборној листи кандидата и то : име и презиме, година рођења, занимање, пребивалиште и адреса становања.

Испред имена и презимена кандидата ставља се редни број.

Број гласачких листића који се штампају мора да буде једнак броју бирача који су уписани у бирачки списак.

Изборна комисија утврђује број гласачких листића који се штампа, као и број резервних гласачких листића, који не може да буде већи од 0,5% укупног броја бирача.

Након утврђивања Изборне листе кандидата, Изборна комисија утврђује изглед гласачког листића.

**Употреба језика и писма**

**Члан 32.**

Текст гласачког листића и осталог изборног материјала за спровођење избора штампа се на српском језику, ћирилицом и на словачком језику и писму.

Текст образаца за подношење предлога кандидата, текст Изборне листе кандидата, текст гласачког листића, текст обрасца записника о раду бирачког одбора и текст уверења о избору за члана Савета месне заједнице штампају се на српском језику, ћирилицом.

Текст образаца за подношење пријаве предлога кандидата, текст Изборне листе кандидата, текст гласачког листића, текст обрасца записника о раду бирачке комисије и текст уверења о избору за члана Савета месне заједнице штампају се и на словачком језику и писму.

## Припрема за штампање гласачких листића

## **Члан 33.**

Након доношења одлуке о изгледу гласачког листића, Изборна комисија сачињава узорак гласачког листића који оверава председник Изборне комисије својим потписом и печатом Месне заједнице.

На основу овереног узорка гласачког листића, штампарија израђује графичке плоче.

Процес штампања започиње стављањем графичких плоча у машине за штампање, у присуству овлашћених представника Изборне комисије и проглашених кандидата за чланове Савета месне заједнице.

По пуштању у погон штампарских машина, први примерци гласачких листића се на лицу места уништавају све док се не одштампа гласачки листић који испуњава оптималне графичке стандарде.

Пошто утврди да је одштампани примерак гласачког листића подударан са овереним узорком, овлашћени представник Изборне комисије својим потписом одобрава штампање гласачких листића у утврђеном броју примерака.

Одмах по завршетку штампања, комисија коју чине представници Изборне комисије, присутних кандидата и штампарије, уништава компјутерску припрему за израду графичких плоча и графичке плоче.

О уништавању компјутерске припреме и графичких плоча саставља се Записник.

**Надзор над штампањем и примопредајом гласачких листића**

**Члан 34.**

Штампање гласачких листића надзире Изборна комисија.

Изборна комисија је дужна да омогући јавност штампања гласачких листића.

Кандидати за чланове Савета месне заједнице имају право да присуствују штампању, бројању и паковању гласачких листића и достављању гласачких листића Изборној комисији .

Кандидат за члана Савета месне заједнице доставља Изборној комисији у писаном облику обавештење да жели да присуствује штампању, бројању и паковању гласачких листића.

**Гласачка кутија**

**Члан 35.**

За гласање на изборима за чланове Савета месне заједнице користе се гласачке кутије које се користе за избор одборника Скупштине општине.

# ОБРАСЦИ ЗА СПРОВОЂЕЊЕ ПОЈЕДИНИХ ИЗБОРНИХ РАДЊИ

**Обрасци за спровођење избора у месним заједницама**

**Члан 36.**

Поједине радње при спровођењу избора вршиће се према следећим обрасцима који су саставни део овог упутства:

1) Пријава кандидата за члана Савета месне заједнице (*Образац МЗБ -1/20*);

2) Изјава о прихватању кандидатуре (*Образац МЗБ -2/20*);

3) Потврда о изборном праву(*Образац МЗБ -3/20*);

4) Изјава бирача да подржава кандидата за члана месне заједнице оверена код јавног бележника или у Општинској управи Беочин (*Образац МЗБ -4/20*)

5) Списак бирача који својим потписима подржавају кандидата за члана савета месне заједнице (*Образац МЗБ -5/20*);

6) Решење о утврђивању Изборне листе кандидата за чланове Савета месне заједнице (*Образац МЗБ -6/20*);

7) Гласачки листић за избор чланова Савета месне заједнице (*Образац МЗБ -7/20*);

8) Контролни листић за проверу исправности гласачке кутије (*Образац МЗБ -8/20*);

9) Записник о раду бирачког одбора на спровођењу гласања и утврђивању резултата гласања за избор члана Савета месне заједнице (*Образац МЗБ -9/20*);

10) Записник о примопредаји изборног материјала пре гласања између Изборне комисије и бирачког одбора (*ОбразацМЗБ -10/20*);

11) Записник о примопредаји изборног материјала после гласања између бирачког одбора и Изборне комисије (*Образац МЗБ -11/20*);

12) Записник о раду Изборне комисије на утврђивању резултата избора за члана Савета месне заједнице (*Образац МЗБ -12/20*);

13) Уверење о избору за члана Савета месне заједнице (*Образац МЗБ -13/20*);

14) Потврда о бирачком праву за гласање ван бирачког места (*Образац МЗБ -14/20*);

15) Пријава домаћих и страних посматрача за праћење рада органа за спровођење избора за члана Савета месне заједнице (*Образац МЗБ -15/20*);

1. **ПРАВИЛА О РАДУ БИРАЧКИХ ОДБОРА НА СПРОВОЂЕЊУ**

**ИЗБОРА ЗА ЧЛАНОВЕ САВЕТА МЕСНИХ ЗАЈЕДНИЦА**

**Спровођење гласања на бирачком месту**

**Члан 37.**

Бирачки одбор непосредно спроводи гласање на бирачком месту, обезбеђује правилност и тајност гласања, утврђује резултате гласања на бирачком месту и обавља друге послове одређене законом и овим правилима.

Бирачки одбор одлучује већином гласова од укупног броја чланова.

Рад бирачког одбора је јаван.

Док је бирачко место отворено и док траје гласање, сви чланови бирачког одбора или њихови заменици морају да буду на бирачком месту.

**Припреме за почетак гласања**

**Члан 38.**

На дан избора бирачки одбор састаје се у 6,00 часова на бирачком месту, да би се извршила припреме за почетак гласања.

Чланови бирачког одбора припремају почетак гласања следећим редоследом:

- утврђују да ли је материјал за гласање исправан и потпун,

- уређују бирачко место и

- договарају се о начину рада и подели задужења приликом спровођења гласања.

**Утврђивање потпуности и исправности изборног материјала**

**Члан 39.**

Примљени изборни материјал бирачки одбор упоређује са стањем из записника о примопредаји изборног материјала и тако утврђује да ли је примљени материјал потпун и исправан.

Ако нешто од изборног материјала недостаје, бирачки одбор констатује у записнику о раду бирачког одбора и о томе одмах обавештава Изборну комисију.

Ако бирачком одбору није уручен довољан број гласачких листића, бирачки одбор о томе обавештава Изборну Комисију и исто констатује у Записнику.

**Уређивање бирачког места**

**Члан 40.**

Бирачки одбор уређује просторију за гласање тако да од улаза до гласачке кутије места за обављање изборних радњи буду постављена следећим редоследом:

- место на коме се утврђује идентитет бирача;

- место на коме се налази извод из бирачког списка;

- место на коме се уручују гласачки листићи;

- паравани за гласање, који морају бити тако постављени да обезбеде тајност гласања;

- гласачка кутија.

Бирачки одбор уређује просторију за гласање уз поштовање превентивних мера у циљу спречавања ширења заразне болести COVID – 19.

**Провера истакнутог изборног пропагандног материјала**

**Члан 41.**

Бирачки одбор проверава да ли су на бирачком месту истакнути изборни пропагандни материјали кандидата.

Ако је на бирачком месту и на 50 метара од бирачког места истакнут изборни пропагандни материјал кандидата, бирачки одбор сам уклања или о потреби да се он уклони обавештава Општинску управу.

**Договор о подели рада**

**Члан 42.**

Чланови бирачког одбора договарају се о подели рада, при чему је најважније да се утврди који ће чланови, односно заменици чланова, бити задужени за спровођење следећих радњи:

- утврђивање идентитета бирача;

- руковање изводом из бирачког списка;

- чување и уручивање гласачких листића;

- поучавање бирача о томе како се гласа;

- старање о томе да бирач убацује гласачке листиће у гласачку кутију.

**Отварање бирачког места**

**Члан 43.**

Пошто обави припреме за спровођење гласања, бирачки одбор утврђује да гласање може да почне, и то констатује у записнику о раду бирачког одбора.

Бирачко место се отвара на дан избора у 7,00 часова.

**Провера исправности гласачке кутије**

**Члан 44.**

Провера исправности гласачке кутије врши се у присуству првог бирача који дође на бирачко место, а резултат провере уписује се у контролни лист за проверу исправности гласачке кутије.

Провера исправности гласачке кутије не може се вршити у присуству бирача, који нема важећу јавну исправу за утврђивање идентитета, или који није уписан у извод из бирачког списка.

Поступак провере се обавља следећим редоследом:

- када на бирачко место приступи први бирач који није члан бирачког одбора, бирачки одбор ће утврдити његов идентитет и утврдиће да ли је уписан у извод из бирачког списка;

- у присуству тог бирача бирачки одбор проверава да ли је гласачка кутија исправна и празна,

- попуњава се контролни лист, који потписују сви чланови бирачког одбора и бирач који је први дошао на бирачко место;

- у присуству првог бирача, контролни лист се убацује у гласачку кутију, која се након тога затвара и печати јемствеником и печатним воском;

- све извршене радње констатују се у записнику о раду бирачког одбора.

**Радње бирачког одбора на бирачком месту**

**Члан 45.**

Када бирач дође на бирачко место, бирачка комисија дужна да предузме следеће радње:

- утврђивање идентитета бирача,

- провера да ли је бирач уписан у извод из бирачког списка,

- уручивање гласачког листића и

- поучавање бирача о начину гласања.

**Утврђивање идентитета бирача**

**Члан 46.**

Бирач прилази члану бирачког одбора, саопштава му своје име и презиме и доказује свој идентитет.

Бирач не може да гласа ако не поднесе доказ о свом идентитету.

Свој идентитет бирач доказује важећом личном картом, односно важећом путном исправом (пасошем), као и важећом возачком дозволом на чијем је обрасцу наведен јединствени матични број бирача.

Бирачки одбор треба да омогући гласање бирачу који свој идентитет доказује личном картом са истеклим роком важења, под условом да приложи потврду Министарства унутрашњих послова о поднетом захтеву за издавање нове личне карте.

У случају да на бирачко место дође бирач који поседује важећи документ из става 3. овог члана у којем је наведено друго презиме у односу на презиме наведено у изводу из бирачког списка, бирачки одбор треба том бирачу да омогући да гласа без обзира на ту околност, под условом да на основу слике бирача и јединственог матичног броја грађана у документу којим доказује свој идентитет може да утврди да је у питању лице које је уписано у извод из бирачког списка.

**Утврђивање да ли је бирач уписан у извод из бирачког списка и уручивање гласачких листића**

**Члан 47.**

Када се утврди његов идентитет, бирач прилази члану бирачког одбора који је задужен за руковање изводом из бирачког списка, који проналази бирача и заокружује редни број испред имена бирача, а након тога се бирач потписује на одговарајућем месту у изводу из бирачког списка.

Пошто се бирач потпише, члан бирачког одбора му предаје гласачки листић.

Бирач који је писмен и који је у стању да својеручно напише своје име и презиме, потписује се тако што својеручно исписује свој потпис на одговарајућем месту у изводу из бирачког списка.

Бирач који услед телесне или сензорне онеспособљености (бирач са инвалидитетом) није у стању да својеручно напише своје име и презиме у изводу из бирачког списка, потписује се тако што ће на одговарајуће место у изводу из бирачког списка отиснути печат који садржи податке о његовом личном идентитету, односно печат са угравираним потписом.

Бирач који није писмен, односно бирач са инвалидитетом који не поседује печат који садржи податке о његовом личном идентитету, односно печат са угравираним потписом не потписује се у изводу из бирачког списка већ то уместо њега чини његов помагач којег доводи са собом на бирачко место ради попуњавања гласачког листића.

Бирачки одбор је дужан да у Записник о раду бирачког одбора упише:

- Укупан број бирача који су гласали уз помоћ помагача

- Колико је од тог броја гласало слепих лица, колико лица са другим видом инвалидитета и колико неписмених лица

- Под којим редним бројевима су ти бирачи уписани у Извод из бирачког списка

**Забрана дописивања или друге промене у изводима из бирачког списка**

**Члан 48.**

Бирачки одбор не сме вршити никаква дописивања или друге промене у изводу из бирачког списка.

Бирачки одбор неће дозволити да гласа лице које није уписано у извод из бирачког списка.

**Гласање бирача**

**Члан 49.**

На изборима за члана Савета месне заједнице, бирач може да гласа само једанпут.

Гласање се врши заокруживањем редног броја испред имена и презимена кандидата и то највише до броја чланова савета месне заједнице који се бира.

Ниједно лице не може добити више од једног гласачког листића нити је допуштено да једно лице гласа уместо другог лица, осим у случају из члана 52. овог упутства.

**Попуњавање гласачког листића**

**Члан 50.**

Бирач попуњава гласачки листић иза паравана за гласање пошто га члан бирачког одбора поучи о начину гласања, ако бирач то захтева.

Члан бирачког одбора ће посебно упозорити бирача:

- да може да гласа само заокруживањем онолико редних бројева испред имена и презимена кандидата колико се бира чланова Савета месне заједнице *(пример: бира се 9 кандидата, на листи је 27 кандидата– а заокружује се највише 9 кандидата по избору бирача);*

- да је гласање тајно и да се обавља иза паравана за гласање;

- да је гласање слободно и да нико нема право да спречава или приморава бирача да гласа, да га позива на одговорност због тога што јесте или није гласао или да тражи од бирача да се изјасни зашто је и за кога је гласао.

Пошто попуни гласачки листић, бирач сам пресавија гласачки листић тако да се не види како је гласао и ставља гласачки листић у гласачку кутију, а затим напушта бирачко место.

**Обезбеђивање тајности гласања**

**Члан 51.**

Бирачки одбор је дужан да се стара о обезбеђивању тајности гласања.

Бирачки одбор је дужан да организује гласање тако да нико не може видети како бирач попуњава гласачки листић.

У просторији у којој се гласа може бити присутно само онолико бирача колико има места на којима је обезбеђена тајност гласања.

**Лице које није у стању да попуни гласачки листић**

**Члан 52.**

Бирачки одбор је дужан да особи која се креће уз помоћ пса водича и има одговарајућу исправу за кретање уз помоћ пса водича, омогући слободан приступ објекту у којем је бирачко место и самом бирачком месту, као објекту у јавној употреби, како је то прописано Законом о кретању уз помоћ пса водича.

Под одговарајућом исправом за кретање уз помоћ пса водича сматра се:

- доказ о стеченим знањима, способностима и вештинама за кретање са псом водичем - за особу која се креће уз помоћ пса водича;

- доказ о завршеној обуци - за пса водича.

Бирач који не може сам да попуни гласачки листић (слепо, инвалидно или неписмено лице) има право да на бирачко место поведе помагача који ће уместо њега попунити гласачки листић онако како му бирач одреди.

У записнику о раду бирачког одбора се констатује колико је бирача гласало уз помоћ помагача и под којим редним бројевима су ти бирачи уписани у извод из бирачког списка.

**Гласање бирача ван бирачког места**

**Члан 53.**

Бирач који није у могућности да гласа на бирачком месту (немоћно и спречено лице), може најкасније до **11,00** часова на дан гласања, обавестити бирачки одбор о томе да жели да гласа.

Немоћним и спреченим лицима сматрају се лица која из здравствених разлога нису у могућности да дођу на бирачко место, особе са инвалидитетом и немоћна стара лица.

Немоћним и спреченим лицима не сматрају се лица која због природе посла који обављају нису у могућности да у време док је бирачко место отворено обаве гласање на бирачком месту.

Пошто утврди да је немоћно или спречено лице у смислу става 2. овог члана уписано у извод из бирачког списка, председник бирачког одбора задужује члана и заменика члана бирачког одбора да спроведу гласање ван бирачког места.

Потврде о изборном праву попуњава председник бирачког одбора пре одласка напред наведеног члана и заменика члана бирачог одбора код бирача који гласа ван бирачког места.

Члан и заменик члана бирачког одбора одлазе код бирача, утврђују његов идентитет, предају му службену коверту у којој се налазе гласачки листић, изборна листа кандидата, потврда о изборном праву за гласање ван бирачког места и посебан коверат у коме ће бити стављен попуњен гласачки листић.

**Члан 54.**

Пошто упознају бирача с начином гласања, члан и заменик члана бирачког одбора напуштају просторију у којој бирач гласа.

Ако бирач који гласа ван бирачког места није у стању да попуни гласачки листић (слепо, инвалидно или неписмено лице), он може да гласа уз помоћ помагача којег сам одреди, на исти начин на који ту помоћ користе слепа, инвалидна или неписмена лица која гласају на бирачком месту.

Пошто гласа, бирач потписује потврду о свом бирачком праву.

Потом ставља попуњен и пресавијен гласачки листић у посебан коверат који члан и заменик члана бирачког одбора пред њим печате печатним воском.

Тако запечаћен посебан коверат бирач ставља заједно са потписаном потврдом о свом изборном праву у службени коверат који после тога члан и заменик члана бирачког одбора пред њим печате печатним воском.

Пре печаћења службене коверте са посебном ковертом у којој је гласачки листић и потврдом о изборном праву, члан и заменик члана бирачог одбора обавезно морају да провере да ли је бирач потписао потврду о бирачком праву.

**Члан 55.**

Одмах по повратку на бирачко место, члан и заменик члана бирачког одбора који су били код лица које је гласало ван бирачког места предају службени коверат председнику бирачког одбора који отвара служени коверат у којем се налази потписана потврда о изборном праву и заокружује редни број под којим је бирач уписан у извод из бирачког списка.

Уколико недостаје потврда о изборном праву или иста није потписана од стране бирача, сматра се да бирач није гласао, што се уноси у записник о раду бирачког одбора. У оба наведена случаја, бирачки одбор не убацује гласачки листић у гласачку кутију.

Уколико постоји потписана потврда о изборном праву за гласање ван бирачког места, бирачки одбор отвара запечаћени коверат и из њега вади пресавијен гласачки листић и убацује га у гласачку кутију.

Бирачки одбор уноси у записник о раду бирачког одбора укупан број бирача који су гласали ван бирачког места.

Бирачки одбор, након гласања, уз остали изборни материјал, у посебној коверти прилаже и потписане потврде о изборном праву свих бирача који су гласали ван бирачког места.

Гласање бирача ван бирачког места може се обавити само на подручју бирачког места за које је задужен поједини бирачки одбор.

**Одржавање реда на бирачком месту**

**Члан 56.**

Бирачки одбор је дужан да одржава ред на бирачком месту.

Забрањено је задржавање на бирачком месту свих лица која немају права и дужности у вези са спровођењем избора.

На бирачком месту забрањено је коришћење мобилних телефона и других средстава веза и комуникација, као и фото-апарата и камера.

На бирачком месту је забрањено да се, ван службене евиденције у изводима из бирачког списка, праве спискови бирача који су изашли на гласање (уписивањем имена или редног броја из извода из бирачког списка бирача који су изашли, или нису изашли на гласање).

Изузетно, дозвољено је да чланови бирачког одбора који су задужени да рукују изводима из бирачког списка, уписивањем цртица на посебном листу хартије, воде евиденцију о одзиву бирача и да податке о одзиву саопштавају свим члановима бирачког одбора.

Повреда забрана из става 2. до 4. овог члана сматра се нарушавањем реда на бирачком месту.

**Нарушавање реда и прекид гласања**

**Члан 57.**

Ако се на бирачком месту наруши ред, бирачки одбор може да прекине гласање док се ред не успостави.

Разлози за прекид гласања и трајање прекида гласања уносе се у записник о раду бирачког одбора.

Ако је прекид гласања трајао дуже од једног часа, гласање се продужава за онолико времена колико је прекид трајао.

**Обавеза обавештавања Изборне комисије**

**Члан 58.**

Све време од отварања до затварања бирачког места, бирачки одбор обавештава Изборну комисију о току гласања.

**Присуство представника медија**

**Члан 59.**

Представници медија могу да буду присутни на бирачком месту само ради припреме извештаја о току гласања на бирачком месту.

**Присуство посматрача на бирачким местима**

**Члан 60.**

Заинтересована регистрована удружења чији се циљеви остварују у области заштите људских и мањинских права, као и заинтересоване међународне и стране организације и удружења којa желе да прате рад органа за спровођење избора, подносе пријаву Изборној комисији најкасније пет дана пре дана одржавања избора, на обрасцу који прописује Изборна комисија.

За праћење рада Изборне комисије посматрачи могу да пријаве највише два посматрача.

За праћење рада појединих бирачких одбора посматрачи могу да пријаве највише једног посматрача.

На основу констатације о испуњености услова за праћење рада Изборне комисије, односно бирачких одбора, Изборна комисија подносиоцу пријаве издаје одговарајуће овлашћење за праћење рада органа за спровођење избора.

Трошкове праћења рада органа за спровођење избора сносе подносиоци пријаве чији посматрачи прате изборе.

Бирачки одбор је дужан да домаћим и страним посматрачима којима је Изборна комисија одобрила праћење избора, омогући несметано праћење сваке изборне радње и да у записницима о свом раду констатује њихово присуство .

Бирачки одбор може да удаљи посматрача са бирачког места ако нарушава ред на бирачком месту, омета рад бирачког одбора, а посебно ако на било који начин покуша да учествује у раду бирачког одбора, што је бирачки одбор дужан да констатује у записнику о раду бирачког одбора, уз навођење разлога за удаљавање, као и да о удаљењу обавести Изборну комисију.

**Кандидат који је поднео кандидатуру за члана савета месне заједнице има право да одреди посматрача.**

**Кандидат за члана Савета месне заједнице, која жели да одреди посматрача Изборној комисији најкасније 5 дана пре одржавања избора доставља писмени предлог који мора да садржи следеће податке: име и презиме, ЈМБГ, адресу и потврду о изборном праву.**

**Посматрач има право да надгледа ток гласања и пребројавање гласачких листића.**

**Бирачки одбор у обавези је посматрачима да омогући да прате ток гласања и пребројавање гласачких листића на начин који неће угрозити њихов рад.**

**Накнаду за рад посматрача сноси предлагач.**

**Затварање бирачког места**

**Члан 61.**

Бирачко место се затвара у 20,00 часова.

Бирачима који су се затекли на бирачком месту приликом затварања бирачког места, омогућава се да гласају.

Као бирач који се затекао на бирачком месту сматра се бирач који се у 20,00 часова налази на бирачком месту или непосредно испред.

Бираче који се затекну на бирачком месту бирачки одбор обавештава да могу да гласају.

Председник бирачког одбора дужан је да одреди члана или заменика члана бирачког одбора који ће да утврди број бирача који су се затекли на бирачком месту, утврди редослед по коме они гласају, стане иза последњег затеченог бирача како би означио крај реда и сачека да гласају сви бирачи који су се затекли на бирачком месту.

1. **УТВРЂИВАЊЕ РЕЗУЛТАТА ГЛАСАЊА**

**Поступак утврђивања резултата гласања**

**Члан 62.**

Поступак утврђивања резултата гласања спроводи се на следећи начин:

1. утврђује неупотребљене гласачке листиће, који се стављају у посебан коверат који се печати, а затим се тај број уписује у Записника о раду бирачког одбора;

2. утврђује укупан број уписаних бирача, који се уписује у Записника о раду бирачког одбора;

3. утврђује број бирача који су заокружени у изводу из бирачког списка и тако се утврђује број бирача који су гласали, који се уписује у Записника о раду бирачког одбора;

4. отвара се гласачка кутија и проверава се да ли се у њој налази контролни лист за проверу исправности гласачке кутије и резултат провере се констатује у Записника о раду бирачког одбора. Контролни лист се ставља у посебан коверат који се печати;

5. утврђује број гласачких листића који су се налазили у гласачкој кутији и тај број се уписује у Записника о раду бирачког одбора;

6. гласачки листићи се разврставају на важеће и неважеће;

7. пребројавају се неважећи гласачки листићи, стављају се у посебан коверат који се печати, а број неважећих гласачких листића се уписује у Записника о раду бирачког одбора;

8. пребројавају се важећи гласачки листићи, а тај број се уписује у Записника о раду бирачког одбора;

9. утврђује се број гласова који је дат сваком кандидату, који се уписује у одговарајуће поље табеле у оквиру Записника о раду бирачког одбора;

10. сви важећи гласачки листићи стављају се у посебан коверат који се печати.

**Разликовање важећег и неважећег гласачког листића**

**Члан 63.**

Неважећи гласачки листић јесте непопуњени гласачки листић, гласачки листић на коме је заокружен већи број кандидата од броја чланова савета месне заједнице који се бира, као и гласачки листић који је попуњен тако да се не може утврдити за које кандидате је бирач гласао.

Важећи гласачки листић јесте онај на коме је заокружено највише онолико редних бројева испред презимена кандидата до броја чланова савета месне заједнице који се бира, као и гласачки листић који је попуњен на начин из којег се са сигурношћу може закључити за кога је бирач гласао.

Важећи гласачки листић је и онај гласачки листић из којег се може утврдити макар један кандидат за којег је бирач гласао, без обзира на то што се евентуално не може утврдити да ли је бирач гласао за још неког кандидата.

Ако је листић попуњен на начин из кога се може поуздано утврдити за кога је бирач гласао, он ће бити важећи упркос томе:

- што су на листићу исписани или нацртани коментари, пароле и друге поруке;

- што су други кандидати прецртани.

**Попуњавање записника о раду бирачког одбора**

**Члан 64.**

Чим утврди резултате гласања, бирачки одбор читко попуњава Записник о раду бирачког одбора у који се, поред осталог, уписује: датум и место гласања; број и назив бирачког места; имена и презимена чланова бирачког одбора; број примљених гласачких листића; број неупотребљених гласачких листића; укупан број уписаних бирача; укупан број бирача који су гласали; број бирача који су гласали уз помоћ другог лица; број неважећих гласачких листића; број важећих гласачких листића; број гласова датих за сваког кандидата.

У Записник о раду бирачког одбора уносе се и примедбе и мишљења чланова и заменика чланова бирачког одбора.

Ако записник о раду бирачког одбора не потпишу сви чланови бирачког одбора, то се констатује у записнику о раду бирачког одбора и уз то се евентуално наводе и разлози због којих записник није потписан.

**Број примерака записника о раду бирачког одбора**

**Члан 65.**

Записник о раду бирачког одбора израђује се на прописаном обрасцу који се штампа у два примерка.

Први примерак записника о раду бирачког одбора доставља се Изборној комисији.

Други примерак записника истиче се на бирачком месту на јавни увид.

1. **ЛОГИЧКО-РАЧУНСКА КОНТРОЛА ЗАПИСНИКА О РАДУ**

**БИРАЧКE КОМИСИЈЕ**

**Садржина логичко-рачунске контроле**

**Члан 66.**

Логичко-рачунска контрола Записника о раду бирачког одбора (*Образац МЗБ -9/20*) обухвата:

а) рачунско слагање података о бирачима,

б) рачунско слагање података о бирачима и гласачким листићима и

в) рачунско слагање података о гласачким листићима и гласовима.

**Рачунско слагање података о бирачима**

**Члан 67.**

Укупан број бирача који су гласали једнак је броју бирача који су заокружени у изводу из бирачког списка.

Укупан број бирача који су гласали може бити само једнак или мањи од броја бирача уписаних у изводу из бирачког списка

**Рачунско слагање података о бирачима и гласачким листићима**

**Члан 68.**

Број гласачких листића који се налазе у гласачкој кутији може бити једнак или је мањи од броја бирача који су гласали .

Број примљених гласачких листића једнак је збиру: броја неупотребљених гласачких листића и броја бирача који су гласали .

**Рачунско слагање података о гласачким листићима и гласовима**

**Члан 69.**

Број гласачких листића који се налазе у гласачкој кутији једнак је збиру: броја неважећих гласачких листића и броја важећих гласачких листића.

1. **ДОСТАВЉАЊЕ ИЗБОРНОГ МАТЕРИЈАЛА ПОСЛЕ ГЛАСАЊА**

**Примопредаја изборног материјала после гласања**

**Члан 70.**

Пошто утврди резултате гласања на бирачком месту, бирачки одбор без одлагања, а најкасније у року од осам часова од затварања бирачког места, предаје изборни материјал Изборној комисији у запечаћеним ковертама.

На ковертама се исписује шта садрже, а на ковертама које садрже гласачке листиће исписује се број гласачких листића.

**Одређивање члана бирачког одбора за предају изборног материјала**

**Члан 71.**

Пошто утврди резултате гласања на бирачком месту, бирачки одбор одређује лица која ће бити одговорна за предају изборног материјала Изборној комисији.

Ако се чланови бирачког одбора не договоре другачије, председник бирачког одбора и његов заменик одговорни су за предају изборног материјала Изборној комисији.

**Предаја изборног материјала Изборној комисији**

**Члан 72.**

Задужени чланови бирачких одбора без одлагања, предају у згради Општине Беочин Изборној комисији следећи изборни материјал:

- први примерак Записника о раду бирачког одбора;

- извод из бирачког списка;

- запечаћени коверат у којем је контролни лист за проверу исправности гласачке кутије;

- запечаћени коверат у који су стављени неупотребљени гласачки листићи;

- запечаћени коверат у који су стављени неважећи гласачки листићи;

- запечаћени коверат у који су стављени важећи гласачки листићи.

Извод из бирачког списка и први примерак Записника о раду бирачког одбора, бирачки одбор предаје одвојено од осталог изборног материјала.

Преостали материјал (гласачку кутију, параване за гласање, прибор за писање и друго) бирачки одбор предаје Општинској управи.

**Записник о примопредаји изборног материјала после гласања**

**Члан 73.**

О примопредаји изборног материјала из члана 70. овог упутства сачињава се записник на прописаним обрасцима.

#### 

#### Достава евиденције о присутности на бирачком месту чланова и заменика чланова бирачког одбора

#### Члан 74.

Приликом предаје изборног материјала, председник бирачког одбора је дужан да Изборној комисији достави и евиденцију о присутности на бирачком месту чланова и заменика чланова бирачог одбора.

1. **УТВРЂИВАЊЕ РЕЗУЛТАТА ИЗБОРА**

**Утврђивање резултата избора по месним заједницама**

**Члан 75.**

По пријему изборног материјала са бирачких места, Изборна комисија у року од 48 часова од затварања бирачких места, утврђује, за сваку месну заједницу:

- укупан број бирача уписаних у извод из бирачког списка;

- број бирача који су гласали на бирачким местима;

- укупан број примљених гласачких листића;

- укупан број неважећих гласачких листића;

- укупан број важећих гласачких листића и

- број гласова датих за сваког кандидата.

О утврђивању резултата избора, Изборна комисија доноси одлуку са резултатима избора за сваку месну заједницу.

Резултати избора се објављују у „Службеном листу општине Беочин“, и на огласној табли сваке месне заједнице и на интернет презентацији општине Беочин www.beocin.rs.

**Изабрани кандидати за чланове Савета месне заједнице**

**Члан 76.**

За чланове Савета месне заједнице изабрани су кандидати који су добили највећи број гласова до броја чланова Савета месне заједнице који се бира .

Савет месне заједнице конституише се након утврђивања коначних резултата избора.

Комисија издаје уверења о избору у савете месних заједница на територији општине Беочин свим изабраним кандидатима на прописаном обрасцу.

1. **ПОНАВЉАЊЕ ГЛАСАЊА**

**Случајеви и рокови понављања гласања за члана Савета месне заједнице**

**Члан 77.**

Уколико два или више кандидата добију исти број гласова, а према броју добијених гласова треба да буду изабрани као последњи члан савета месне заједнице, понавља се гласање само о тим кандидатима.

Кад се утврди да је број гласачких листића у гласачкој кутији већи од броја бирача који су гласали, или у гласачкој кутији није нађен контролни листић, бирачки одбор се распушта и именује нови, а гласање на том бирачком месту се понавља.

Ако се гласање поништи на једном бирачком месту, гласање се понавља само на том бирачком месту.

У случајевима из става 1. и 2. овог члана, гласање се понавља у року од седам дана од дана одржавања избора, на начин и по поступку утврђеним за спровођење избора.

У случају понављања гласања, коначни резултати избора утврђују се по завршетку поновљеног гласања.

1. **ЗАШТИТА ИЗБОРНОГ ПРАВА**

**Право на заштиту изборног права**

**Члан 78.**

Сваки бирач и кандидат за члана Савета месне заједнице има право на заштиту изборног права.

Бирач и кандидат за члана Савета месне заједнице, има право да поднесе приговор Изборној комисији због неправилности у поступку кандидовања, спровођења избора, утврђивања и објављивања резултата избора.

**Рок за подношење приговора**

**Члан 79.**

Приговор се подноси у року од 24 часа од дана када је донета одлука, односно извршена радња или учињен пропуст.

**Рок за доношење одлуке Изборне комисије**

**Члан 80.**

Изборна комисија донеће одлуку у року од 48 часова од пријема приговора и доставити је подносиоцу приговора.

Ако Изборна комисија усвоји приговор, поништиће одлуку или радњу.

**Приговор Другостепеној изборној комисији**

**Члан 81.**

Против одлуке Изборне комисије, може се изјавити приговор Другостепеној изборној комисији у року од 24 часа од достављања решења.

Изборна комисија дужна је да Другостепеној изборној комисији достави одмах, а најкасније у року од 12 часова све потребне податке и списе за одлучивање.

Другостепена изборна комисија је дужна да донесе одлуку по приговору најкасније у року од 48 часова од дана пријема приговора са списима.

**Одлука Другостепене изборне комисије**

**Члан 82.**

Ако Другостепена изборна комисија усвоји приговор, поништиће одлуку или радњу у поступку предлагања кандидата, односно у поступку избора за члана Савета месне заједнице или ће поништити избор члана Савета месне заједнице.

Када нађе да оспорену одлуку треба поништити, ако природа ствари то дозвољава и ако утврђено чињенично стање пружа поуздан основ за то, Другостепена изборна комисија може својом одлуком мериторно решити изборни спор. Одлука Другостепене изборне комисија у свему замењује поништени акт.

Ако је по приговору поништена радња у поступку избора или избор члана Савета месне заједнице, Изборна комисија је дужна да одговарајућу изборну радњу, односно изборе понови у року од седам дана од утврђивања неправилности у изборном поступку, на начин и по поступку утврђеним овом одлуком за спровођење избора.

Поновне изборе расписује Изборна комисија.

Поновни избори спроводе се по листи кандидата која је утврђена за изборе који су поништени, осим кад су избори поништени због неправилности у утврђивању изборне листе.

У случају понављања избора коначни резултати избора утврђују се по завршетку поновљеног гласања.

Рок се рачуна од дана доношења одлуке о поништавању избора.

1. **ЗАВРШНЕ ОДРЕДБЕ**

**Роковник за обављање изборних радњи**

**Члан 83.**

Изборна комисија доноси Роковник за обављање изборних радњи у поступку избора за чланове савета месних заједница на територији општине Беочин, истовремено са утврђивањем образаца из члана 36. овог Упутства.

#### Ступање на снагу

#### Члан 84.

Ово Упутство ступа на снагу даном доношења а објавиће се у „Службеном листу општине Беочин“.

**ОПШТИНА БЕОЧИН**

**Изборна комисија за спровођење избора**

**за чланове савета месних заједница**

**Број: 01-013-379**

**Датум: 21.10.2020. године**

**Б Е О Ч И Н**

**ПРЕДСЕДНИК**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Жана Стефанишин**

**дипл.правник**